תקציר

חינוך וולדורף המבוסס על רוח האנתרופוסופיה כפי שהציג אותה רודולף שטיינר, נוסד באוסטריה בשנת 1919, מאז הוא נפוץ ברחבי העולם ועובר שינויים בכל מדינה בהתאם לתרבות המקומית. בישראל קיים חינוך וולדורף מזה שלושים וחמש שנה, והוא הולך ומתרחב. תופעה חדשה היא השפעה של חינוך וולדורף על המגזר הדתי הבאה לידי ביטוי במספר מוסדות חינוך דתי אשר אמצו אלמנטים שונים מחינוך וולדורף.

מחקר זה בוחן את מורכבות המפגש בין חינוך בתלמוד תורה חרדי, לבין חינוך וולדורף, באמצעות מחקר אתנוגרפי המתמקד במקרה של תלמוד התורה "אוהל מועד" שבחר לשלב אלמנטים מחינוך וולדורף. המחקר בוחן את השילוב של חינוך וולדורף בתלמוד התורה דרך שתי שאלות מחקר, הראשונה מתמקדת בהיבטים פדגוגיים מעשיים: כיצד מיישמים ומפרשים אנשי צוות בתלמוד תורה ממלכתי-חרדי אלמנטים מחינוך וולדורף? השאלה השנייה בוחנת היבטים תיאורטיים- אידיאולוגיים של הנושא:

 כיצד רואים אנשי צוות תלמוד התורה את נקודות ההתאמה, או הסתירה בין גישת החינוך התורנית לחינוך וולדורף?

בכדי להבין כיצד מתקיים מפגש זה בחרתי בגישה של מחקר אתנוגרפי, במהלכו יצרתי קשר עם אנשי הצוות הפועלים בשדה, ערכתי תצפיות בשיעורים ופעילויות שונות בתלמוד התורה, אותן תיעדתי בכתב וצילום. תלמוד התורה הנו מוסד חינוכי מוכר ורשמי הפועל במסגרת החינוך ה"ממלכתי-חרדי" ומשתייך לזרם החינוך של "מעיינות רבי חייא". בחרתי להתמקד באנשי צוות תלמוד התורה, היות והם אלה הנמצאים בקשר ישיר עם התלמידים, מקשרים בין התאוריה והתפיסה הרוחנית לבין עולם המעשה, ומעצבים את המפגש של הילד עם התפיסה התרבותית. להשלמת התמונה והבנת התפיסה שעומדת אחרי העשייה החינוכית ערכתי ראיונות עומק חצי מובנים עם שבעה אנשי צוות.

ממצאי המחקר מראים כי לעובדה שקהילת תלמוד התורה מורכבת מחוזרים בתשובה יש השפעה על אופיו של תלמוד התורה ועל הנטייה לחפש אחר דרך חינוכית שתשמר, בנוסף לערכי היהדות גם ערכים כגון אסתטיקה וחיבור לטבע. מתוך חיפוש זה נוצר הקשר עם גישת "מעיינות רבי חייא" המבקשת ליצור חינוך יהודי-דתי שיש בו גם תשומת לאמנות, אסתטיקה, מלאכת כפיים וחיבור לארץ. חינוך זה הושפע מחינוך וולדורף, ומבחינה חיצונית יש דמיון רב, כמעט זהות, בין תלמוד התורה לבתי ספר וולדורף. דמיון זה איננו מעיד בהכרח כי תלמוד התורה פועל לאור תפיסת העולם האנתרופוסופית. בראיונות הציגו אנשי הצוות כי הבסיס לעבודתם הוא תורת ישראל וכי את ההשראה לעבודתם הם מקבלים מרעיונות ודמויות בעולם היהודי ולא מהאנתרופוסופיה. יחסם אל חינוך וולדורף מאופיין ברגשות מעורבים של משיכה ודחייה, הם נמשכים לכלים שמציע חינוך וולדורף אך דוחים את הפילוסופיה והרוח שעומדות אחרי חינוך זה, מעצם היותם זרות ליהדות. בעשייתם החינוכית הם מיישבים את הקבלה והדחייה באמצעות "סינון" של הכלים מחינוך וולדורף, ובמידת הצורך שינוי שלהם באופן שיתאימו לערכים ולתפיסה החינוכית של תלמוד התורה.